En 25-årig mand mistede natten til fredag livet i en trafikulykke, mens 16-årig slap med mindre skader.

En ung mand fra Dybvad blev natten til fredag dræbt i en trafikulykke i Thyborøn i den nordvestlige del af Jylland. Den 25-årige mistede af ukendte årsager herredømmet over sin bil, da han kørte på Harboørevej med en 16-årig som passager. Den 16-årige er blevet fløjet på hospitalet i Aarhus, men har kun fået mindre skader. - Vi fik anmeldelsen klokken 1.04. Den afdøde blev slynget ud af bilen, mens den tilskadekomne efter ulykken sad fastklemt. Da ambulancer og læger kom frem, blev det konstateret, at den 25-årige døde på stedet, fortæller Sune Espersen, der er vagtchef hos Midt- og Vestjyllands Politi. Der var ingen andre personer involveret i ulykken, og der skal nu foretages tekniske undersøgelser på stedet for at fastslå, hvad der gik galt.